Flugvélin kallast Silver Spitfire og er á leið umhverfis jörðina.Mynd/Silverspitfire.com Ein sögufrægasta flugvél síðari heimsstyrjaldar , Spitfire-orustuflugvél , er væntanleg til Reykjavíkurflugvallar á morgun , þriðjudag . Tveir breskir flugmenn stefna að því að fljúga henni umhverfis jörðina á næstu fjórum mánuðum til að heiðra breska flugvélasmíði og minnast flugvélar sem breytti heimssögunni . Fylgdarvél af gerðinni Pilatus PC - 12 fylgir Spitfire-vélinni . Um borð í henni verða , auk flugmanna , leiðangursstjóri , flugvirki og kvikmyndatökulið . Lesa má um leiðangurinn og sögu vélarinnar á Silverspitfire.com . Þessi tiltekna vél kallast Silver Spitfire , smíðuð árið 1943 af Vickers Supermarine í Castle Bromwich við Birmingham . Hún tók þátt í 51 loftorustu í síðari heimsstyrjöld , þar á meðal innrásinni í Normandí . Leiðangurinn lenti síðdegis í bænum Lossiemouth í Norður-Skotlandi . Þaðan er stefnt að því að fljúga til Íslands á morgun með millilendingu í Færeyjum en hvort sú áætlun stenst ræðst af veðri á leiðinni . Áhafnir vélanna áætla að hvílast yfir nótt í Reykjavík áður en flogið verður áfram áleiðis til Kulusuk á Grænlandi . Svona leit flugvélin út á árum síðari heimsstyrjaldar.Mynd/Silverspitfire.com . Lagt var upp í hnattflugið eftir hádegi í dag frá Chichester-Goodwood flugvellinum við suðurströnd Englands . Hann var einn af mörgum flugvöllum breska flughersins í orustunni miklu um Bretland , The Battle of Britain . Þótt Hawker Hurricane-orustuvélin hafi reynst árangursríkari í baráttunni gegn flugflota Þjóðverja var Spitfire hampað sem sigurtákni Breta , enda hraðfleygasta vél þeirra . Supermarine Spitfire er raunar talin eiga metið sem hraðfleygasta flugvél heims með hefðbundinni loftskrúfu . Í síðari heimsstyrjöld var dæmi um að hún hefði náð 998 kílómetra hraða árið 1944 og árið 1952 mældist Spitfire á 1.110 kílómetra hraða en flugmaðurinn var þá í neyðardýfu í njósnaleiðangri yfir Kína . Alls voru yfir tuttugu þúsund eintök smíðuð af mismunandi útgáfum Spitfire á árunum 1938 til 1948 . Núna eru eftir í flughæfu ástandi aðeins um fimmtíu vélar í heiminum . Fyrir áhugamenn um flugsögu síðari heimsstyrjaldar hefur þetta sumar verið óvenju gjöfult í Reykjavík , með Catalina-flugbátum og þristum , eins og sjá mátti meðal annars í þessari frétt : Það er gömul saga og ný að það getur allt gerst í beinni útsendingu . Það sannaðist heldur betur í Kvöldfréttum Stöðvar 2 í kvöld þegar áætlað var að sýna frá í beinni útsendingu , í fyrsta sinn í íslenskri sjónvarpssögu , frá loftbelgsflugi og hugðist Kristján Már Unnarsson , fréttamaður Stöðvar 2 vera um borð í körfu loftbelgsins .